En ophedet ordveksling har torsdag skabt debat om, hvad man kan tillade sig at sige fra Folketingets talerstol.

Det hele begyndte, da Enhedslistens Pelle Dragsted beskyldte Kenneth Kristensen Berth fra Dansk Folkeparti for at komme med racistiske udtalelser. Han reagerede på, at DFeren konkluderede, at det ikke kan lade sig gøre at integrere folk fra overvejende muslimske lande.

Pelle Dragsteds beskyldning faldt ikke i god jord hos Kenneth Kristensen Berths partifælle, Folketingets formand Pia Kjærsgaard, der irettesatte Dragsted. Efterfølgende har flere politiske kommentatorer reageret kraftigt på Pia Kjærsgaards irettesættelse.

Ordvekslingen faldt i forbindelse med vedtagelsen af en lang række stramninger af den danske udlændingelovgivning, også kaldet paradigmeskiftet.

Berlingske har udskrevet ordudvekslingen, og det foregik således:

Kenneth Kristensen Berth: »Er erkendelsen ikke bare den, at integrationen af folk fra overvejende muslimske lande, den kan ikke lade sig gøre? Kan hr. Pelle Dragsted pege på ét eneste vesteuropæisk land, som har formået at integrere de muslimer, der er kommet til deres lande? Bare ét?«

Pelle Dragsted: »Altså... det kan godt være, at jeg skulle være blevet tykhudet efterhånden, men jeg bliver stadigvæk chokeret over den form for racistiske udtalelser, hvor man lægger en hel befolkningsgruppe for had...«

Han bliver afbrudt af Pia Kjærsgaard, der siger følgende:

Pia Kjærsgaard: »Det dér vil jeg have mig frabedt. Det beskylder vi ikke hinanden for. Vi har en ordentlig tone. Tak. Værsgo'.«

Pelle Dragsted: »Altså... hvis man siger, at en hel befolkningsgruppe ikke kan integreres, så vil jeg forbeholde mig ret til at kalde det et racistisk udsagn. Det er at tillægge en befolkningsgruppe samme...«

Pia Kjærsgaard rejser sig fra sin stol og siger bestemt:

Pia Kjærsgaard: »Og man diskuterer ikke med formanden overhovedet, jeg vil godt bede om, at det bliver taget til efterretning. Tak.«

Pelle Dragsted: »Det er taget til efterretning. Pointen er sådan set også - jeg er ligeglad med hvilket ord, vi bruger. Pointen er, at der sidder mennesker derude lige nu med muslimsk baggrund, som hører, hvad hr. Kenneth Kristensen Berth siger. Mennesker, som har integreret som, som er en del af det danske samfund, vi har da oven i købet medlemmer her i Folketinget, som bliver puljet ind i den gruppe og får at vide, at de kan bare ikke integreres. Og det kan godt være, at jeg bare skulle være blevet tykhudet og have overhørt den slags bemærkninger, men det vil jeg ikke. For jeg synes, at det er uanstændigt.«

Senere i debatten kommenterede indfødtsretsordfører Christian Langballe fra Dansk Folkeparti sagen:

»Jeg føler mig kaldet til at tage ordet på grund af det uværdige udtryk, hr. Pelle Dragsted har brugt ved at bringe racisme og raceideologi ind i en diskussion om islam og muslimer og parallelsamfund,« siger han.

»Det er kompromitterende for Enhedslisten, der aldrig har gidet tage den diskussion, at folk, der har noget væsentligt at sige om islam og den muslimske indvandring, bliver skammet ud på den måde.«

»Man behøver ikke være enig med Dragsted for at være forarget«

Pelle Dragsted har torsdag aften lagt klippet fra folketingssalen ud på sin facebookprofil med følgende kommentar:

»Dagens lektie: Man må gerne udtale sig racistisk generaliserende om hele folkeslag fra folketingets talerstol. Men man må ikke sige fra overfor de racistiske udsagn,« skriver han.

Efterfølgende har flere andre reageret på debatten på de sociale medier:

Blandt dem er politisk kommentator Jarl Cordua.

»Man behøver ikke at være enig med Dragsted for at været forarget over, hvordan Folketingets formand politiserer,« skriver Jarl Cordua, der er politisk kommentator og vært på Radio24syv, på sin facebookprofil.

»Jeg synes, Dragsted skulle klage over formanden,« tilføjer han.

Også Kristian Madsen, der er politisk kommentator hos Politiken, har svært ved at forstå, hvorfor Pia Kjærsgaard bryder ind: